Պադանգ

Պադանգ (), քաղաք-նավահանգիստ Ինդոնեզիայում։

Կղզու մեծությամբ երրորդ քաղաքն է, Արևմտյան Սումատրա նահանգի մայրաքաղաքը։ Պադանգը լաստանավային ծառայությամբ կապված է Ջակարտայի հետ և ունի միջազգային օդանավակայան։ Բնակչությունը կազմում է 757 600 բնակիչ։

Քաղաքում կան մի քանի համալսարաններ, որոնցից Անդալասի համալսարանը հիմնադրվել է 1955 թվականին և Ինդոնեզիայի ամենահին համալսարաններից մեկն է։

Պատմություն 

Պադանգը եղել է խոշոր առևտրային կենտրոն սկսած 16-րդ դարից։ Քաղաքի վերահսկողությունը 1663 թվականին անցել է հոլանդացիներին, ապա երկու անգամ բրիտանացիներին. առաջին անգամ 1781-1784 թվականներին առաջին անգլո-հոլանդական պատերազմի ժամանակ, և կրկին 1795-1819 թվականներին՝ նապոլեոնյան պատերազմների ժամանակ։ Մինչև մոտ 1780 թվականը հիմնականում արտահանվել է ոսկի։ Ոսկու հանքավայրերը սպառելուց հետո սուրճը, աղը և տեքստիլն են դարձել արտահանման հիմնական արտադրանքը։

1797 թվականին ցունամին հարվածել է Պադանգին 5-10 մ ալիքի բարձրությամբ, որը տեղի է ունեցել 1797 թվականի Սումատրայի 8,5-8,7 բալ ուժգնությամբ երկրաշարժից հետո։ Երկրաշարժի հետևանքով քաղաքը զգալի վնասներ է կրել, զոհվել է 2 մարդ։ Ցունամին ափ է նետել Արաու գետում խարսխված նավերը, ներառյալ 200 տոննա կշռող նավեր։ 1833 թվականին մեկ այլ ցունամի է հարվածել Պադանգին` ալիքի 3-4 մետր բարձրությամբ։

Ինդոնեզիայի կողմից անկախության հռչակման ժամանակ Պադանգն ունեցել է շուրջ 50,000 բնակիչ։ 1940-ական թվականներին հիմնականում արտահանվել են սուրճ և կոպրա։ Հետագա տարիներին քաղաքի բնակչության արագ աճը արդյունք էր ինչպես բնակչության բնական աճի, այնպես էլ երկրի այլ մարզերից բնակչության միգրացիայի։

2009 թվականի սեպտեմբերի 30-ին Պադանգի մեծ մասը ավերվել է երկրաշարժից, զոհվել է 313 մարդ։

Կլիմա 
Պադանգը գտնվում է հասարակածային կլիմայական գոտում, Ինդոնեզիայի ամենախոնավ քաղաքներից մեկն է։ Տեղումները կազմում են տարեկան մոտ 4300 մմ։ Տարվա ամենաչոր ամիսը փետրվարն է` 250 մմ տեղումներով։ Տարվա ընթացքում ջերմաստիճանը գրեթե հաստատուն է և կազմում է մոտ 26°C:

Ծանոթագրություններ

Արտաքին հղումներ 
 Պաշտոնական կայք
 

Ինդոնեզիայի քաղաքներ
Ինդոնեզիա